同叔問諸人以橘栗柿蔗爲題以東南之美爲韻余得橘美字韻一首
作者：程俱
朝代：宋

paragraphs: 三閭老沈湘，嘉頌誰爲美。
白華發幽馨，春色薦甘醴。
金衣光出懷，縹實酸裂齒。
豈無三百苞，未見十二子。
緬懷商山翁，善幻亦徒耳。
壺中何足道，千刹一毫比。
我今老而窮，饘粥思乞米。
恨無千頭奴，杼柚供萬指。
慇懃祝移根，勿作江北枳。